**Raport privind activitatea**

**Proiectului ”Reforma Învățământului în Moldova”**

**în primul semestru al anului 2016**

CONȚINUT

[Rezumat 2](file:///C%3A%5CUsers%5Cadmin%5CDesktop%5Crapoarte%20semestriale%5CRaport%20anual%202014%20%281%29.docx#_Toc423081123)

[Componenta 1: Îmbunătățirea calității educației: 2](file:///C%3A%5CUsers%5Cadmin%5CDesktop%5Crapoarte%20semestriale%5CRaport%20anual%202014%20%281%29.docx#_Toc423081124)

[Implementarea standardelor de asigurare a calității pentru școli 2](file:///C%3A%5CUsers%5Cadmin%5CDesktop%5Crapoarte%20semestriale%5CRaport%20anual%202014%20%281%29.docx#_Toc423081125)

[Îmbunătăţirea sistemului de evaluare a elevilor 5](file:///C%3A%5CUsers%5Cadmin%5CDesktop%5Crapoarte%20semestriale%5CRaport%20anual%202014%20%281%29.docx#_Toc423081126)

[Îmbunătăţirea calităţii datelor şi sistemelor de management 6](file:///C%3A%5CUsers%5Cadmin%5CDesktop%5Crapoarte%20semestriale%5CRaport%20anual%202014%20%281%29.docx#_Toc423081127)

[Componenta 2: Optimizarea sectorului educațional 6](file:///C%3A%5CUsers%5Cadmin%5CDesktop%5Crapoarte%20semestriale%5CRaport%20anual%202014%20%281%29.docx#_Toc423081128)

[Componenta 3: Perfecționarea capacităților Ministerului Educației de a monitoriza reforma 7](file:///C%3A%5CUsers%5Cadmin%5CDesktop%5Crapoarte%20semestriale%5CRaport%20anual%202014%20%281%29.docx#_Toc423081129)

[Comunicare și percepția reformei 7](file:///C%3A%5CUsers%5Cadmin%5CDesktop%5Crapoarte%20semestriale%5CRaport%20anual%202014%20%281%29.docx#_Toc423081130)

Debursări în cadrul Proiectului ”Reforma Învățămîntului în Moldova” ...............................9

# Rezumat

Proiectul ”Reforma Învățământului în Moldova” (PRIM) sprijină Programul de Reforme al Guvernului prin susţinerea activităţilor ce vor consolida calitatea educaţiei, și anume:

* reabilitarea infrastructurii şcolilor de circumscripție și dotarea lor conform standardelor de asigurare a calităţii, elaborate de către Ministerul Educației;
* implementarea unui sistem modern actualizat de formare a directorilor de școală şi cadrelor didactice;
* modernizarea Sistemului Informațional de Management în Educație (SIME), care va contribui la elaborarea politicilor bazate pe informații curente şi veridice în domeniul educației;
* consolidarea sistemului de testare și evaluare, inclusiv participarea regulată la Programul de evaluare internațională PISA.

PRIM este un Credit de Investiţii Specific, finanțat de Banca Mondială, care urmează să fie implementat pe parcursul a cinci ani, în perioada aprilie 2013 – august 2018. Proiectul este orientat spre o abordare bazată pe performanţe, respectiv, debursările acestuia se efectuează conform realizării Indicatorilor de Debursare.

Proiectul ”Reforma Învățământului în Moldova” este structurat pe 3 componente:

* *Componenta 1: Îmbunătățirea calității educației*;
* *Componenta 2: Optimizarea sectorului educațional*;
* *Componenta 3: Consolidarea capacităților Ministerului Educației pentru a monitoriza reforma*.

Pentru primele două componente ale proiectului: (i) “Îmbunătăţirea calităţii educaţiei”, şi (ii) “Optimizarea sectorului educaţional”, a fost stabilită o serie de indicatori de debursare (DLIs), în baza cărora se vor efectua debursările la bugetul de stat ca suport bugetar. A treia componentă, “Îmbunătăţirea capacităţilor Ministerului Educaţiei pentru a monitoriza reforma”, va fi sprijinită prin asistenţă tehnică (AT), în conformitate cu metodele tradiţionale de debursări ale Băncii Mondiale.

Pentru implementarea Proiectului ”Reforma Învățământului în Moldova”, în primul semestru al anului 2016 au fost desfășurate următoarele activități:

#

# Componenta 1: Îmbunătățirea calității educației:

Obiectivul acestei componente este de a contribui la îmbunătățirea calității educației în sectorul învățământului general din Republica Moldova.

## Implementarea standardelor de asigurare a calității pentru școli

Standardele școlare de asigurare a calității sunt destinate pentru îmbunătățirea sistemului de învățământ general. În conformitate cu Manualul Operațional al Proiectului, prin Ordinul Ministrului Educaţiei nr. 61 din 10 februarie 2015, au fost aprobate ***Standardele operaţionale minime de asigurare a calităţii pentru şcolile de circumscripţie***. Îndeplinirea acestor standarde operaționale minime este o precondiție pentru Ministerul Educației în vederea îndeplinirii unui set de indicatori de debursare în cadrul PRIM. Standardele operaţionale minime sunt prezentate ca o listă de verificare a indicatorilor obiectivi, măsurabili şi verificabili pentru evaluarea progresului pe termen scurt privind îmbunătăţirea calităţii educaţiei în şcolile de circumscripţie.

În scopul coordonării și monitorizării acţiunilor privind desfășurarea procesului de reabilitare a instituțiilor de învățământ în perioada anilor 2014 - 2018, care este parte a componentei 1 ”Îmbunătățirea calității educației”, prin Dispoziţia Prim-ministrului nr. 27-d din 26 martie 2014, a fost instituit Consiliul coordonator pentru monitorizarea procesului de reabilitare a instituțiilor de învățământ.

În anul 2014, Consiliul Coordonator a selectat și a aprobat **19 instituții de învățământ** ce urmau să fie renovate în prima etapă. Conform situației din 30 iunie 2016, documentația de proiect este gata pentru toate 19 instituții. În urma unei analize efectuate de către specialiștii PRIM și în baza documentației de proiect gata, s-a constatat că necesitățile pentru aceste școli sunt cu mult mai mari decât s-a anticipat inițial, iar costurile estimate depășesc valoarea DLI-urilor alocată pentru activitățile menționate. Și anume, în timp ce ME a bugetat inițial suma medie de 6 mln. lei pentru o școală, costul real calculat pentru școlile, proiectele cărora au fost finalizate, variază între 12 și 35 mln. lei. Conform Aide Memoire prezentat de către Banca Mondială, în rezultatul vizitei întreprinse în perioada 14-18 martie 2016, s-a convenit asupra unor acțiuni care ar urma să facă parte din restructurarea proiectului, și anume:

1. Desfășurarea unui studiu de fezabilitate privind optimizarea școlilor;
2. Revizuirea criteriilor de selectare a școlilor;
3. Revizuirea standardelor de construcție a școlilor;
4. Definirea activităților prioritare de reabilitare.

Ținând cont de insuficiența surselor financiare pentru executarea în volum complet a lucrărilor de renovare a instituțiilor de învățământ conform documentației de proiect și cadrului bugetar pe termen mediu, au fost aprobate 6 instituții din cele 19 selectate de Consiliul Coordonator, pentru desfășurarea lucrărilor de renovare la prima etapă (Procesul verbal nr. 2 din 22 martie 2016):

- *Liceul Teoretic „M. Eminescu” din s. Sipoteni, r-nul Călărași;*

*- Liceul Teoretic „L. Blaga” din or. Iargara, r-nul Leova;*

*- Liceul Teoretic „Meșterul Manole” din s. Sălcuța, r-nul Căușeni;*

*- Liceul Teoretic „S. Lucaci” din or. Costești, r-nul Rîșcani;*

*- Liceul Teoretic „V. Pîrvan” din com. Gotești, r-nul Cantemir;*

*- Gimnaziul „Alexandru cel Bun” din s. Vărzărești, r-nul Nisporeni.*

La selectarea școlilor s-a acordat prioritate instituțiilor cu un număr mare de copii și cu un număr mare de copii transportați, luându-se în considerație și starea tehnică a clădirilor instituțiilor de învățământ.

În contextul demarării procedurii legale, pentru finanțarea lucrărilor de renovare și serviciilor de proiectare și supraveghere tehnică au fost prevăzute resurse financiare în Legea bugetului de stat pentru anul 2016. Deoarece legea a fost aprobată cu o întârziere de 8 luni, acest fapt a dus la tergiversarea procedurilor de lansare a achizițiilor publice. În baza Legii menționate, la 07 septembrie 2016 a fost aprobată **Hotărârea de Guvern pentru finanțarea lucrărilor de renovare** a instituțiilor de învățământ primar, gimnazial și liceal din subordinea autorităților publice locale în anul 2016. În luna septembrie vor fi desfășurate achiziții publice pentru lucrările de reparație capitală a instituțiilor de învățământ selectate pentru renovare.

În primul semestru al anului 2016 au fost determinate și aprobate cantitățile de lucrări necesare pentru cele 6 instituții de învățământ selectate și au fost întocmite caietele de sarcini cu volumele de lucrări. Totodată, au fost stabilite noi cerințe, incluse în condițiile obligatorii ale documentației standard pentru inițierea procedurilor de achiziții publice.

În prezent, în baza documentației de proiect comandată anterior de către autoritățile publice locale sunt în curs de finalizare ***lucrările de reparație*** capitală a acoperișurilor, de termoizolare a pereților și schimbare a ferestrelor și ușilor exterioare la LT ”Meșterul Manole” din s. Sălcuța, r-nul Căușeni și la Gimnaziul ”Alexandru cel Bun” din com. Vărzărești, r-nul Nisporeni. În același timp, a fost elaborată documentația de proiect, conform noilor cerințe, pentru restul lucrărilor ce urmează a fi executate în aceste școli. Consultanții lucrări civile din cadrul PRIM au asigurat monitorizarea executării lucrărilor de renovare la aceste instituții, prin efectuarea vizitelor periodice la fața locului, în colaborare cu Direcțiile raionale de învățământ și cu administrațiile publice locale responsabile de reabilitarea școlilor.

În vederea respectării prevederilor Manualului Operațional al Proiectului, pe parcursul primului semestru al anului 2016 au fost monitorizate, la compartimentul de mediu, subproiectele aflate în proces de finalizare a lucrărilor de reparație la următoarele instituții de învățământ: LT ”Meșterul Manole” din s. Sălcuța, raionul Căușeni, beneficiar local - Consiliul raional Căușeni, și Gimnaziul ”Alexandru cel Bun” din com. Vărzărești, raionul Nisporeni, beneficiar local - Primăria. În baza rezultatelor monitorizării au fost elaborate rapoarte cu propuneri de realizare privind gestionarea deșeurilor de producție formate la obiecte.

În conformitate cu prevederile stipulate în Cadrul Managementului de Mediu au fost efectuate evaluări, elaborate Listele de verificare de mediu și Listele de verificare a Planului de management de mediu pentru subproiectele preconizate pentru construcție și reconstrucție pe scară mică: *Liceul Teoretic ”Lucian Blaga”, or. Iargara, raionul Leova; Liceul Teoretic ”V. Pîrvan”, comuna Gotești, raionul Cantemir; Liceul Teoretic ”S. Lucaci”, or. Costești, raionul Rîșcani; Liceul Teoretic ”Mihai Eminescu”, s. Sipoteni, raionul Călărași; Liceul teoretic ”Meșterul Manole” din s. Sălcuța, raionul Căușeni și Liceul Teoretic ”Alexandru cel Bun” din com. Vărzărești, raionul Nisporeni*, Etapa a II-a. Concomitent, în aceste instituții au fost organizate și desfășurate consultări publice pe marginea evaluărilor efectuate și în contextul prevederilor stipulate în Cadrul Managementului de Mediu, aprobat de Banca Mondială. La consultări au participat cadre didactice, reprezentanți ai Primăriei, ai societății civile, agenți economici, consilieri locali și cetățeni din localitățile menționate. În baza rezultatelor consultărilor au fost întocmite procese verbale.

Actualmente se conlucrează cu celelalte 13 instituții de învățământ (ce vor fi transmise la FISM) preconizate pentru reconstrucția capitală, dar și cu școlile care vor beneficia de Grantul PHRD ”Integrarea copiilor cu dizabilități în instituțiile de învățământ general”, pentru subproiectele, documentația de proiect a cărora a fost elaborată și avizată în condițiile prevederilor legislației naționale de mediu, în vederea evaluării și elaborării listelor de verificare de mediu și listelor de verificare a Planului de management de mediu cu informația adițională, conform Cadrului Managementul de Mediu, aprobat de Banca Mondială.

* **Instituirea programelor de formare și remunerare a cadrelor didactice și manageriale**

Referitor la DLI 5 ”***Programul actualizat de formare a cadrelor manageriale şi didactice şcolare aprobat în mod oficial şi implementarea acestuia iniţiată***”, Ministerul Educației a semnat contractele cu companiile de consultanță, care au elaborat programele actualizate de formare a cadrelor manageriale și cadrelor didactice, precum și materialele de formare. Totodată,Ministerul Educației a prezentat Băncii Mondiale un Plan de acțiuni cu obiective și termene de realizare clare cu privire la implementarea acestor activități. La momentul actual, proiectele programelor de formare și materialele de formare au fost aprobate de către Ministerul Educației. În perioada 15-22 august 2016 a avut loc formarea formatorilor pentru cadrele didactice, iar în perioada 22-26 august 2016 s-a desfășurat formarea formatorilor pentru cadrele manageriale. Programele de formare vor fi testate nu mai devreme de luna octombrie. Se preconizează că Ministerul Educației va fi gata să raporteze acest indicator în luna octombrie.

Referitor DLI 6 **”*30 la sută dintre cadrele manageriale şi 10 la sută dintre cadrele didactice şcolare formate în conformitate cu programul de formare a cadrelor manageriale şi didactice şcolare actualizat”,*** se planifică formarea cadrelor didactice și manageriale școlare nu mai devreme de luna octombrie 2016, odată cu aprobarea Programelor de formare și bugetarea resurselor financiare pentru formare.

Referitor la DLI 7 **”*Noul program de salarizare a directorilor de școală și cadrelor didactice”,***Ministerul Educației a semnat contractul cu Compania de consultanță ”Civitta” din Estonia, care va propune un nou program de salarizare a cadrelor didactice și directorilor de școală. Pe data de 8 septembrie 2016, compania a prezentat primul raport ce conține o analiză a situației actualeprivind sistemul educațional din Moldova, remunerarea și motivarea cadrelor didacticeși directorilor de școală.

În aceiași ordine de idei, Ministerul Educației a selectat compania ce va efectua un ***studiu de fezabilitate a rețelei școlare*** din Republica Moldova. Compania a prezentat o ofertă financiară în sumă de 231 470 dolari SUA, care este foarte mare în comparație cu suma prevăzută pentru acest studiu (90000 dolari SUA). Ministerul a solicitat să fie revăzută oferta financiară și, ca rezultat compania a propus în ofertă suma de 198 710 dolari SUA.

## Îmbunătăţirea sistemului de evaluare a elevilor

La acest capitol, principalul obiectiv a fost ***participarea Republicii Moldova la Programul Internaţional pentru Evaluarea Elevilor*** - PISA 2015.

Programul PISA este un studiu comparativ internaţional, care are scopul de a măsura competenţele de bază ale elevilor de 15 ani, obţinute către sfârşitul ciclului gimnazial, în trei domenii: ştiinţe, matematică, citire/lectură. De asemenea, studiul arată nivelul de pregătire a elevilor din fiecare ţară comparativ cu alte ţări PISA. Programul PISA a fost iniţiat de către Organizaţia pentru Cooperare şi Dezvoltare Economică (OECD), în 2000, la program participând peste 70 de ţări. PISA are loc o dată în 3 ani, iar până în anul 2015, la nivel mondial au fost organizate 6 testări.

Republica Moldova a luat parte pentru prima dată la PISA în anul 2009. PISA 2015 a fost cea de a doua participare a Moldovei la acest program internațional.

PISA 2015 a inclus realizarea unei Testări Pilot în 2014 şi a Testării de Bază în 2015. La Testarea de Bază PISA 2015 în Republica Moldova au participat circa 5 400 elevi din 229 instituţii de învăţământ de diferite tipuri (gimnazii, licee, şcoli profesionale, colegii) din toate raioanele republicii. Datele finale ale studiului vor fi prezentate în octombrie 2016, respectiv, analiza și diseminarea lor (***DLI 9 ”Rezultatele participării RM la PISA 2015 sunt analizate și diseminate)*** va avea loc în decembrie 2016.

Referitor la ***DLI 10 ”Evaluarea naţională revizuită a tuturor elevilor claselor a IV-a şi a IX-a finalizată, iar rezultatele ei analizate, diseminate şi utilizate de Ministerul Educației****”,* Agenția Națională pentru Curriculum și Evaluare, în comun cu consultanții contractați, a desfășurat testarea la nivel național a elevilor claselor a 4-a și a 9-a, la matematică și limba română, efectuând o analiză profundă a datelor obținute în conformitate cu metodologia aprobată de Banca Mondială. Raportul final a fost prezentat Băncii Mondiale și acest indicator a fost îndeplinit în februarie 2016. Agenția își propune să evalueze de sine stătător datele pentru anul de studii 2015-2016.

## Îmbunătăţirea calităţii datelor şi sistemelor de management

În contextul reformării sistemului de învățământ general și ținând cont de modificările intervenite în cadrul normativ-juridic privind drepturile copilului, Ministerul Educației a demarat lucrările de modernizare a Sistemului de cartografiere, parte componentă a Sistemului Informaţional Educaţional, concepţia căruia a fost aprobată prin Hotărârea Guvernului nr. 270 din 13.04.2007 și modificată prin Hotărârea Guvernului nr. 867 din 08.10.2014 pentru aprobarea modificărilor ce se operează în Concepția Sistemului Informațional Educațional, luând în considerare necesitatea includerii datelor cu caracter personal în sistemul informațional. Acest fapt a permis identificarea copiilor ce pleacă din sistemul de învățământ, a celor al căror acces la studii ar putea fi îngrădit în bază de apartenenţă etnică, limbă maternă, situaţie economică dificilă a familiilor din care provin.

Deoarece Sistemul de cartografiere creează un spaţiu informaţional unitar şi va constitui o sursă oficială de informaţii cu caracter educaţional pentru toate sistemele informaţionale ale autorităţilor administraţiei publice centrale şi locale care utilizează şi prelucrează date referitor la învățământul primar, gimnazial şi liceal, cu suportul Proiectului ”Reforma Învățământului în Moldova” a fost elaborată și aprobată Hotărârea Guvernului nr. 899 din 27.10.2014 pentru aprobarea Regulamentului privind sistemul de cartografiere a școlilor primare, gimnaziilor și liceelor. Regulamentul prevede colectarea datelor în Sistemului Informaţional de Management în Educație (SIME) de două ori pe an. În baza datelor disponibile în SIME, a fost completată “Fișa școlii” pentru anul de studii 2014-2015. Fișele au fost plasate pe pagina de Internet <http://sime.ctice.md/>, toate școlile fiind solicitate să-și tipărească fișa și să o afișeze public. Fișa școlii a fost elaborată și aprobată prin Ordinul Ministrului Educației nr. 1073 din 16 octombrie 2014, care face mai transparentă activitatea instituțiilor de învățământ și permite beneficiarilor să-și expună poziția civică referitor la administrarea instituției de învățământ

Este necesar de menționat oferirea a unui grant în mărime de 365 mii USD, de către Banca Mondială, destinat consolidării capacităților SIME – un instrument eficient de colectare a datelor în sistemul educațional. Acordul de Grant a fost semnat și ratificat de către Parlamentul Republicii Moldova la 03 martie 2016 și a întrat în vigoare la 4 aprilie 2016. Proiectul este implementat de Ministerul Educației, cu suportul unei echipe de consultanți din cadrul PRIM, care sunt responsabili pentru managementul financiar și de achiziții. Direcția e-Transformare și Informatizare din cadrul Ministerului Educației, cu suportul PRIM, a elaborat un Plan de acțiuni pentru implementarea proiectului, care a fost coordonat cu Banca Mondială. În același timp, prin Ordinul Ministrului Educației nr. 226 din 25 mai 2016, a fost instituit un Grup de lucru care va fi responsabil pentru toate procedurile de achiziții lansate în cadrul Proiectului.

# Componenta 2: Optimizarea sectorului educațional

Obiectivul acestei componente este îmbunătățirea eficienței sectorului prin eliminarea capacității în exces și crearea unui sistem de învățământ mai flexibil, care va fi mai bine dotat pentru a asigura o educație în conformitate cu cerințele economiei moderne.

În primul semestru al anului 2016 a fost asigurată continuitatea procesului de bugetare a instituțiilor de învățământ primar și secundar general, bazată pe costul standard per elev cu aplicarea coeficienților stabiliți de Guvern, Ministerul Educației înregistrând progrese în acest domeniu. Au fost realizate obiectivele stabilite pentru toți cei patru indicatori asociați domeniului:

1. *DLI 13 ”80% dintre școli primare și secundare generale cu bugete aprobate conform formulei de finanțare per elev” (realizat în anul 2013);*
2. *DLI 14 ”980 de clase ale instituţiilor din învăţământul primar şi secundar general reorganizate în comparație cu anul de referință 2011-2012” (realizat în anul 2015);*
3. *DLI 16 ”Instituirea sistemului pentru monitorizarea detaliată şi reducerea abandonului şcolar în învăţământul general (folosind sistemul SIME) (realizat în anul 2015);*
4. *DLI 15 ”Raportul elev-cadru didactic pentru clasele I-XII majorat de la 10,5:1 la 11,5:1” (realizat în anul 2016).*

# Componenta 3: Perfecționarea capacităților Ministerului Educației privind monitorizarea reformei

## Comunicare și percepția reformei

În primul semestru al anului 2016, consultantul în comunicare al PRIM a realizat mai multe activități ce au ca scop informarea publicului despre acțiunile întreprinse de Ministerul Educației în vederea modernizării sistemului de învățământ.

Inițial [a fost creat profilul PRIM pe rețeaua de socializare Facebook](https://www.facebook.com/people/Proiectul-Reforma-%C3%8Env%C4%83%C8%9B%C4%83m%C3%A2ntului-Moldova/100011446157027). Acest profil este întreținut și actualizat, în special cu informații privind activitățile și indicatorii PRIM. Totodată, pentru a crește gradul de interactivitate cu publicul, dar și vizibilitatea acțiunilor Ministerului Educației pe domeniul învățământului general, consultantul PR al PRIM a creat și întreține profilul Învățământ General pe Facebook (în prezent are 525 utilizatori). Prin intermediul acestuia plasează și distribuie articole, anunțuri, alte informații relevante, răspunde la întrebările utilizatorilor, face postări în grupuri de specialitate. Astfel, Facebook-ul constituie un instrument de comunicare cu mai multe tipuri de public-țintă al PRIM: cadre didactice, părinți, elevi, mass-media.

Pentru a spori accesul la informații despre PRIM, pe pagina web a Ministerului Educației, la rubrica Proiecte, [a fost creată subrubrica PRIM](http://edu.gov.md/ro/content/proiectul-bancii-mondiale-reforma-invatamantului-moldova-prim), unde a fost plasată informația generală despre PRIM, dar și rapoarte de activitate, noutăți. Au fost actualizate și alte rubrici de pe <http://edu.gov.md/> (pagina principală, galeria foto, rubricile Consiliul Național al Elevilor, Agenda, Contacte, Conducerea etc). Toate știrile/anunțurile elaborate de consultantul PR al PRIM au fost publicate [site-ul Ministerului Educației](http://edu.gov.md/) pe și pe pagina de Facebook a Ministerului Educației, iar comunicatele de presă și anunțurile despre PRIM le-a publicat pe <http://www.civic.md/> - portal cu care a inițiat un parteneriat de colaborare.

Referitor la informațiile elaborate, în perioada de referință au fost scrise și redactate 110 știri, articole și anunțuri, dintre care circa 30 sunt comunicate de presă/invitații pentru presă la activitățile organizate de Ministerul Educației. Comunicatele de presă au fost distribuite mass-media, inclusiv știrile privind vizitele de lucru în Moldova ale misiunii Băncii Mondiale, aprobarea standardelor profesionale ale cadrelor didactice și manageriale, selectarea companiei care va propune noua formulă de salarizare a cadrelor didactice și manageriale, reabilitarea a 2 școli de circumscripție etc. În medie, fiecare comunicat de presă a fost preluat de cel puțin 15 surse: site-uri de știri, agenții de presă, posturi radio și tv. În presă (peste 20 de surse), dar și pe rețeaua de socializare Facebook, de cea mai mare popularitate s-au bucurat postările privind noua formulă de salarizare (70 de distribuiri (share)) și standardele profesionale (50 de distribuiri (share)), ceea ce demonstrează că aceste subiecte prezintă interes pentru membrii societății, iar acțiunile întreprinse de către autorități sunt atent monitorizate.

Consultantul PR a coordonat și facilitat interacțiunea dintre mass-media și Ministerul Educației, răspunzând la peste 100 de solicitări din partea presei, în special în perioada când au avut loc probele la examenul de bacalaureat. Ca rezultat, viceministrul educației, șefi de direcții și alți responsabili de la Ministerul Educației au oferit interviuri sau au participat la emisiuni tv și radio la următoarele instituții media: Moldova 1, Publika Tv, ProTv, TVC21, Radio Moldova, Europa Liberă, JurnalFM etc. Temele abordate au vizat învățământul general, desfășurarea procesului de instruire, optimizarea rețelei școlare ș.a.

De asemenea, consultatul PR a oferit asistență serviciului de presă al Ministerului Educației privind elaborarea și redactarea știrilor, comunicatelor de presă, invitațiilor pentru presă, anunțurilor etc., a participat nemijlocit la evenimentele desfășurate de Ministerul Educației, precum și la organizarea lor. În primul semestru al anului 2016 au avut loc 7 briefing-uri de presă (Agenția Națională pentru Curriculum și Evaluare), 1 masă rotundă (Codul de etică al cadrului didactic, standardele profesionale), 1 conferință de presă (Agenția Națională pentru Curriculum și Evaluare). În contextul vizitei de inspecție în teritoriu a viceministrului educației la școlile de circumscripție de la Sălcuța și din Vărzărești, a fost elaborat un comunicat de presă despre desfășurarea lucrărilor de reparație. Știrea respectivă a fost preluată de cel puțin 15 surse media.

Ținând cont de necesitățile Ministerului Educației privind relațiile publice, consultantul PR a revizuit planul de comunicare al PRIM pentru anul 2016. Ca rezultat, a fost luată decizia de a elabora cu forțele proprii un newsletter bilunar care să fie un instrument eficient de comunicare cu publicul. În perioada de referință consultantul PR al PRIM a elaborat macheta buletinului informativ electronic, a colectat informațiile din teritoriu pentru baza de date a abonaților, a machetat și a difuzat 3 numere de newsletter. Buletinul conține știri și anunțuri din toate domeniile învățământului, fiind distribuit direcțiilor raionale, serviciilor teritoriale de asistență psihopedagogică, instituțiilor de învățământ din 25 de raioane, primăriilor. Publicația oferă, direct pe e-mail, o sinteză a celor mai importante activități în educație, este comodă în utilizare deoarece poate fi accesată/citită inclusiv de pe smartphone, are un format atractiv și interactiv.

Totodată, au fost inițiate procedurile de elaborare a materialelor informaționale/promoționale despre PRIM și despre activitățile realizare în cadrul acestui proiect. În cel de-al doilea semestru materialele (pliante, postere etc.) vor fi definitivate și vor fi distribuite la instituții de învățământ general, direcții raionale, instituții de profil subordonate Ministerului Educației.

În perioada de referință, consultantul în comunicare a mai elaborat/redactat prezentări, rapoarte, discursuri, scrisori, alte materiale care au fost utilizate la evenimentele/ședințele organizate de Ministerul Educației. Prin intermediul lor au fost aduse la cunoștință publicului măsurile întreprinse de Ministerul Educației pentru reformarea învățământului general, indicatorii care au fost realizați până la momentul actual, acțiunile preconizate pentru următoarea perioadă.

O altă activitate importantă realizată de consultantul în comunicare al PRIM a fost monitorizarea presei: unde și cum au fost publicate informațiile despre PRIM, educație, Ministerul Educației. Dacă a fost necesar, consultantul în comunicare al PRIM a venit cu precizări și articole suplimentare pentru ca publicul să fie informat corect.

**Debursări în cadrul Proiectului ”Reforma Învățământului în Moldova”**

Pentru implementarea măsurilor planificate în Acordul de finanțare (P127388\_IDA Loan 51960 MD), semnat cu Asociația Internațională de Dezvoltare (Banca Mondială), este prevăzut **suport bugetar** în mărime de 38,5 mil. USD pentru îndeplinirea a 16 indicatori.

Conform situației din 30 iunie 2016, în total au fost realizați 9 din cei 16 indicatori (DLI), pentru care au fost debursate 11,9 mln. XDR sau echivalentul a 17,3 mln. USD din creditul inițial de 26,1 mln. XDR. Indicatorii realizați sunt prezentați mai jos.

**În anul 2013:**

1. DLI 8 ”Înregistrarea Moldovei la PISA 2015”
2. DLI 13 ”80% dintre școli primare și secundare generale au bugete aprobate conform formulei de finanțare per elev”

**În anul 2014:**

1. DLI 11 ”Crearea Sistemului Informațional de Management în Educație (SIME)”
2. DLI 12 ”Fișele de raportare a instituției de învățământ sunt produse în SIME și sunt transmise tuturor școlilor”

**În anul 2015:**

1. DLI 1 ”Standardele pentru școlile de circumscripție sunt aprobate”
2. DLI 16 ”Sistemul de monitorizare a abandonului școlar în SIME este funcțional”
3. DLI 14 ”980 de clase reorganizate în instituțiile de învățământ primar și secundar general”

**În anul 2016:**

1. DLI 10 ”Testarea naţională revizuită a tuturor elevilor din clasele a IV-a şi a IX-a este finalizată și rezultatele acesteia sunt analizate, diseminate şi utilizate de ME”
2. DLI 15 ”Raportul elev-cadru didactic pentru clasele I-XII este majorat de la 10,5:1 la 11,5:1***”***

Este important de menționat că Ministerul Educației preconizează extinderea proiectului existent pentru a continua reformele inițiate în domeniul educației.

În luna iunie 2016, Curtea de Conturi a Republicii Moldova, în temeiul mandatului legal, a realizat la Ministerul Educației auditul situațiilor financiare ale Proiectului ”Reforma Învățământului în Moldova” pentru anul 2015. Misiunea de audit a fost inițiată și efectuată la solicitarea Ministerului Educației, în condițiile prevăzute de Acordul de Finanțare încheiat între Guvernul Republicii Moldova și Asociația Internațională pentru Dezvoltare, ratificat prin Legea nr. 89 din 19 aprilie 2013, rezultatele obținute fiind racordate la cerințele stabilite în conformitate cu termenii de referință pentru auditul financiar.